**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 24. júna 2016

**Návrh**

**na zmenu Uznesenia Zastupiteľstva BSK č. 51/2016 zo dňa 10.06.2016**

Materiál predkladá: Materiál obsahuje:

Ing. Igor Bendík 1. Návrh uznesenia

podpredseda BSK 2. Dôvodová správa

3. Prílohy

Zodpovedný:

Mgr.art. Zuzana Šajgalíková

riaditeľka odboru kultúry a cest. ruchu

JUDr. Ing. Ján Keselý

riaditeľ OIČSMaVO

Spracovateľ:

Mgr.art. Zuzana Šajgalíková

riaditeľka odboru kultúry a cest. ruchu

JUDr. Matúš Šaray

Vedúci Právneho oddelenia

Mgr. Gabriela Korčáková

referent právneho oddelenia

Bc. Gabriela Papánová

vedúca odd. správy majetku

Bratislava

jún 2016

Návrh uznesenia

**UZNESENIE č. ........... / 2016**

zo dňa 24.06.2016

Zastupiteľstvo Bratislavského samosprávneho kraja po prerokovaní materiálu

1. **s ch v a ľ u j e**

zmenu Uznesenia č. 51/2016 zo dňa 10.06.2016 v časti A. písm. m) a o) nasledovne:

1. prenajímateľ má personálne zastúpenie v 4-člennej Výkonnej rade Nadácie Cvernovka v počte 2 členov. Na prijatie uznesenia výkonnej rady sa vyžaduje súhlas nadpolovičnej väčšiny všetkých členov výkonnej rady.
2. prenajímateľ má personálne zastúpenie v Dozornej rade Nadácie Cvernovka; člen Dozornej rady Nadácie Cvernovka za Bratislavský samosprávny kraj má právo sa zúčastňovať zasadnutí Výkonnej rady Nadácie Cvernovka s poradným hlasom.

**B. o d p o r ú č a**

predsedovi BSK navrhnúť Správnej rade jedného člena výkonnej rady na základe nominácie Rady BSK pre kultúru a umenie, zriadenej na základe Stratégie rozvoja kultúry v Bratislavskom samosprávnom kraji na roky 2015 – 2020 schválenej uznesením Zastupiteľstva Bratislavského samosprávneho kraja č. 46/2015 zo dňa 26.06.2015 z jej členov a druhého člena výkonnej rady na základe nominácie Komisie majetku, investícií a verejného obstarávania Zastupiteľstva BSK z jej členov.

**D ô v o d o v á s p r á v a**

Zastupiteľstvo Bratislavského samosprávneho kraja dňa 10.06.2016 uznesením č. 51/2016 schválilo ako prípad hodný osobitného zreteľa, v zmysle ustanovenia § 9a ods. 9 písm. c) zákona č. 446/2001 Z. z. o majetku vyšších územných celkov v znení neskorších predpisov, v prospech Nadácie Cvernovka, so sídlom Plzenská 4, 831 03 Bratislava, IČO: 50063421, nájomnehnuteľného majetku uvedeného v Uznesení Zastupiteľstva Bratislavského samosprávneho kraja č. 51/2016, ktoré tvorí prílohu tohto materiálu, na účel vytvorenia a prevádzkovania Kreatívneho centra. Osobitným zreteľom je vybudovanie kreatívneho centra v zmysle podpory talentu a potenciál profesionálov z oblasti kreatívneho priemyslu, najmä začínajúcich umelcov, kreatívcov, IT vývojárov a výskumníkov; sprístupňovanie areálu verejnosti a tvorba kultúrneho a spoločenského programu, vrátane vytvorenia možností trávenia voľného času pre deti a mládež, s dôrazom na kultúrne a spoločenské presahy na bezprostredné okolie, mesto a región Bratislavy, kontinuita a podpora genia loci bývalého školského areálu v zmysle programov duálneho vzdelávania a vzdelávania v oblasti kultúry a umenia.

Listom zo dňa 15.06.2016 Nadácia Cvernovka vyjadrila potešenie z toho, že Zastupiteľstvo Bratislavského samosprávneho kraja takmer jednohlasne podporilo unikátny projekt schválením prenájmu areálu bývalej Strednej odbornej školy chemickej na Račianskej ulici v Bratislave. Súčasne však nadácia vyjadrila znepokojenie nad skutočnosťou, že do Výkonnej rady Nadácie Cvernovka majú byť za BSK menovaní poslanci Zastupiteľstva BSK. V liste nadácia uviedla, že je apolitickou organizáciou a členstvo predstaviteľov politických strán v jej orgánoch by bolo v rozpore so základnou filozofiou a poslaním nadácie. Takto sú aj definované v Čl. III. Nadačnej listiny: „ *Nadácia Cvernovka je nezávislou a apolitickou inštitúciou, ktorej účelom je predovšetkým podpora talentu a rozvoj ľudského, kultúrneho, spoločenského a ekonomického potenciálu jednotlivcov a subjektov pôsobiacich v oblasti kreatívneho priemyslu“.*

Z uvedeného dôvodu požiadala nadácia o prehodnotenie príslušného bodu Uznesenia Zastupiteľstva BSK č. 51/2016 a navrhla, aby zástupcovia BSK vo výkonnej rade nadácie boli menovaní z radov nezávislých odborníkov bez straníckej príslušnosti. Súčasne sa nadácia vyjadrila, že sa nebráni tak verejnej kontrole ako ani kontrole zo strany BSK.

Na základe uvedeného začal predseda BSK Ing. Pavol Frešo spolu s podpredsedom BSK Ing. Igorom Bendíkom intenzívne rokovania s Nadáciou Cvernovka s cieľom odstrániť akékoľvek pochybnosti o politizácii zámeru vytvorenia kreatívneho centra, ktorých výsledkom je zmena uvedeného uznesenia. Navrhovanou zmenou sa súčasne z dôvodu právnej istoty priamo do uznesenia dopĺňa počet členov výkonnej rady, ako aj spôsob rozhodovania v nej. Dôvodom zastúpenia BSK v orgánoch nadácie je výhradne uskutočňovanie verejnej kontroly pri nakladaní s majetkom BSK a zefektívnenie procesov súvisiacich s budovaním kreatívneho centra. Súčasne je vyjadrením partnerstva verejnej správy a neziskového sektora pri realizácii spoločných strategických cieľov s dlhodobým horizontom v záujme širokej verejnosti. V súlade s hore uvedeným predkladáme Zastupiteľstvu BSK návrh na zmenu uznesenia č. 51/2016 v písm. m) a o).

Uvedené písmená uznesenia č. 51/2016 Z BSK predstavujú podmienky schváleného dlhodobého nájmu bývalého areálu Strednej odbornej školy chemickej na Račianskej ulici č. 78-80 v Bratislave z dôvodu hodného osobitného zreteľa, a preto je na jeho schválenie potrebná trojpätinová väčšina všetkých poslancov.

Prílohy materiálu:

* Uznesenie Zastupiteľstva BSK č. 51/2016
* List Nadácie Cvernovka zo dňa 15.06.2016